Bolt

Bolt (endise nimega Taxify, algselt mTakso) on Eesti tarkvaraettevõte, mille põhitegevus on taksotellimistarkvara loomine. Bolti mobiilirakenduse abil saavad kliendid tellida isiklikuks transpordiks sõiduki; Bolt vahendab nii taksosid kui privaatjuhte ehk sõidujagajaid. 

2019. aasta veebruari seisuga tegutseb Bolt kolmekümnes riigis ja sajas linnas Euroopas, Aafrikas, Lääne-Aasias, Mehhikos ja Austraalias. Bolti platvormil on üle 25 miljoni kasutaja.  Bolti peakontor asub Tallinnas, Eestis.

Ajalugu 
Ettevõte asutasid 2013. aastal Markus ja Martin Villig visiooniga luua ühine platvorm Eesti ja Läti taksode jaoks.  Teenus avati Tartus ja Tallinnas 2013. aasta augustis. 2014. aastal muutus Bolt rahvusvaheliseks ning laienes Riiga ja Vilniusesse.  Teenuse esialgset levikut pärssis ettevõtte valik eelistada lepingupartnerina taksofirmadele taksojuhte. Sellega kaasnes otsus rakenduses mitte näidata taksofirmade logosid, mistõttu hakkasid paljud taksofirmad suunama oma kliente kasutama teisi taksotellimise vahendajaid, näiteks Taxofoni ja Taxigot. 

2017. aasta augustis alustas Bolt koostööd maailma suurima sõidujagamisteenust pakkuva platvormiga Didi Chuxing. Partnerlusega investeeris Didi Bolti ning toetas ettevõtte edasist kasvu Aafrikas ja Euroopas.  Bolti juhatuse liikmeteks on ka Martin Villig ja Haichen Wang.  

Mais 2018 juhtis investeerimisringi Saksa autotootja Daimler. 175 miljoni euro suuruse investeeringuga tõusis ettevõtte turuväärtus üle miljardi dollari, viies Bolti ükssarviku staatusesse.

Bolti asutaja ja juht Markus Villig on 2018. aasta Äripäeva rikaste edetabeli neljandal positsioonil. 

2019. aasta juunis taasavas Bolt teenuse Londonis 20 000 registreerunud juhiga. 

Augustis 2019 käivitas ettevõte Tallinnas toidukulleri teenuse Bolt Food ning teatas, et plaanib lähitulevikus teenust laiendada ka teistesse Euroopa ja Aafrika linnadesse. 

Aastal 2020 levitas firma Bolt Kiievis elektrirollerite rentimist. Olukord kujunes suureks skandaaliks Kiievi linnapea Vitali Klitškoga.  

2021. aasta juulis teatas firma sellest, et lähimal ajal käivitab ta teenust nimega Bolt Markets, mille abil tarnitakse klientidele toidukaupu oma «pimepoodidest».  

Tänaseks on Boltis rohkem kui 3000 töötajat üle maailma. Töötajaid on üle 70 eri rahvusest.  

Bolti teenused on saadaval rohkem kui 45 riigis üle maailma, millel on kokku üle 10 miljoni kasutaja. 

2021. aastal kasvatas Bolt käivet 126 protsenti 500 miljoni euroni. Kahjum süvenes aga 547,2 miljoni euroni. 

2022. aasta kolmanda kvartali seisuga on Bolti juhatuse liikmed Markus Villig ja Ahto Kink.

Rakenduse kasutamine 
Bolti mobiilirakendus on saadaval IOS, Android ja Windows Phone platvormidele. Teenuse kasutamiseks on vajalik rakendus alla laadida, vormistada kasutajakonto ning valida sobiv maksemeetod: sularaha, kaardimakse, rakendusesisene makse ehk Bolt makse või Telia makse (arve summa lisandub Telia lepinguliste klientide telefoniarvele) . Seejärel tuleb kinnitada sõidu alustamise asukoht ning tellida sõiduk. 
Pärast valiku kinnitamist jõuab tellimus koos aadressiga otse taksojuhi telefoni ekraanile. Kui juht on tellimuse kinnitanud, näeb klient juhi nime ning sõidukiga seotud detaile. Sõidu lõppedes on võimalik taksojuhi teeninduse kohta tagasisidet jätta.  

Alates 2018. aastast saab nutitelefonis Google Mapsi rakendusest vaadata, kui kaua võtab aega Boltiga sihtkohta jõudmine, kui palju sõit orienteeruvalt maksab ning soovi korral on võimalik endale ka sõiduk Google Mapsist ära tellida.

Auhinnad 
 2013. aastal sai Markus Villig (Tallinna Reaalkooli 12. klass) töö "mTakso süsteem taksotellimuste edastamiseks" eest riikliku I preemia õpilasleiutajate konkursil.
2014. aastal valiti Bolt aasta parimaks mobiilirakenduseks. 

 Bolt pälvis 2014. aasta IKT valdkonna "Aasta läbimurdja" tiitli. 
 Bolti tegevjuht Markus Villig kuulutati 2016. aasta nooreks ettevõtjaks.
2018 – Bolti asutajad Markus Villig ja Martin Villig valiti EY Aasta Ettevõtjateks.

Vaata ka 
 Jagamismajandus

Viited

Välislingid
Bolt koduleht
 Noor, aga tegus, Postimees, 17. august 2013
 Start-up’id loovad takso tellimist uueks, Eesti Päevaleht, 28. oktoober 2013
 Eestis loodud taksorakendus Taxify laieneb Lätti, Kahvel, 13. veebruar 2014 
 Marko Reikop testib Taxify rakendust ETV otse-eetris, Ringvaade, 18. veebruar 2014
 Taxify: kasutajaid ei huvita äpi disain, vaid saadav väärtus, IT uudised, 22. mai 2014
 Taxify taxi app raised 1.4M EUR investment to expand in Europe, Techcrunch, 22. detsember 2014
 Aivar Pau.Taxify sai hiinlasest juhatuse liikme, Postimees, 1. august 2017
 Taxify uus nimi on ohus, Soome ettevõte soovib Bolt kaubamärgi tühistamist, Geenius, 19. märts 2019
 Aivar Pau. Bolt hiilib vassides seadustest mööda, Postimees, 28. jaanuar 2020

Eesti infotehnoloogiaettevõtted